KOMISIJOS SPRENDIMAS
2006 m. gegužės 23 d.
dėl Madeiros salyno nukrypstantis nuo tam tikrų Direktyvos 2003/54/EB nuostatų
(pranešta dokumentu Nr. C(2006) 2008)
(autentiškas tik tekstas portugalų kalba)
(2006/375/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. birželio 26 d. Europos Parlamento ir Tarybos direktyvą 2003/54/EB dėl elektros energijos vidaus rinkos bendrųjų taisyklių, panaikinančią Direktyvą 96/92/EB (1), ypač į jos 26 straipsnio 1 dalį,
kadangi:
(1)
Direktyvos 2003/54/EB 26 straipsnio 1 dalyje numatoma, kad valstybės narės, kurios, po šios direktyvos įsigaliojimo gali įrodyti, kad yra esminių problemų, susijusių su jų mažų izoliuotų sistemų eksploatavimu, gali Komisijos prašyti leisti taikyti nuo atitinkamų IV, V, VI, VII skyrių, o izoliuotų mikrosistemų atveju - nuo III skyriaus nuostatų, susijusių su turimų pajėgumų atnaujinimu, modernizavimu ir plėtra, nukrypti leidžiančias nuostatas.
(2)
2005 m. rugpjūčio 18 d. Portugalija pateikė Komisijai su Maderos salynu susijusią paraišką neribotam laikui leisti nukrypti nuo III, IV, V, VI ir VII skyrių nuostatų pagal Direktyvos 2003/54/EB 26 straipsnio 1 dalį.
(3)
Madeiros salynas laikomas „atskira mikrosistema“, kaip apibrėžta Direktyvos 2003/54/EB 2 straipsnio 27 dalyje.
(4)
Madeiros salyno savybės - atokumas, izoliuotumas, mažas dydis, nepalankios topografinės ir klimato sąlygos, buvo pripažintos EB sutarties 299 straipsnio 2 dalyje.
(5)
Prie Portugalijos paraiškos pridėti dokumentai yra pakankamas įrodymas, kad dėl labai žemo produkcijos lygio ir dėl to, kad salos yra izoliuotos viena nuo kitos, jose neįmanoma arba nepraktiška siekti konkurencingos elektros energijos rinkos. Tokiose itin mažose sistemose dažnai saloje neįmanoma įkurti daugiau negu vieno energijos gamybos įrenginio, todėl nėra tikėtina, kad elektros gamintojai konkuruotų tarpusavyje. Rinka per maža, kad skatintų teikti paraiškas leidimams arba dalyvauti konkursuose, saugus ir kokybiškas energijos tiekimas yra kur kas svarbiau. Salose nėra aukštos įtampos perdavimo sistemos, o be konkurencijos gamyboje direktyvos reikalavimai atskirti paskirstymo sistemas netenka pagrindo. Tos pačios sąlygos galioja trečiosioms šalims, norinčioms prisijungti prie sistemos.
(6)
Išnagrinėjusi, ar Portugalijos prašymas yra pagrįstas, Komisija sutinka, kad leidžianti nukrypti nuostata ir jos taikymo sąlygos nepažeis direktyvos tikslų įgyvendinimo.
(7)
Tačiau reikia nepamiršti, kad vidutinės trukmės ir ilgalaikė technologijų raida gali lemti esminių pokyčių.
(8)
Komisija pasitarė su valstybėmis narėmis, kaip nurodyta Direktyvos 2003/54/EB 26 straipsnio 1 dalyje,
PRIĖMĖ ŠĮ SPRENDIMĄ:
1 straipsnis
Portugalijos Respublikai leidžiama taikyti nuo atitinkamų IV, V, VI, VII skyrių nuostatų ir III skyriaus nuostatų, susijusių su turimų pajėgumų atnaujinimu, modernizavimu ir plėtra, nukrypti leidžiančią nuostatą Madeiros salyno saloms.
2 straipsnis
Portugalijos institucijos stebi Madeiros salyno elektros energijos sektoriaus raidą ir praneša Komisijai apie pokyčius, dėl kurių gali reikėti persvarstyti nukrypti leidžiančią nuostatą. Nuo 2010 m. gruodžio 31 d. kas ketverius metus pateikiama bendra ataskaita.
3 straipsnis
Ši leidžianti nukrypti nuostata galioja neribotą laikotarpį. Komisija gali ją persvarstyti, jeigu Madeiros salyno elektros energijos sektoriuje įvyktų esminių pokyčių.
4 straipsnis
Šis sprendimas skirtas Portugalijos Respublikai.
Priimta Briuselyje, 2006 m. gegužės 23 d.